Ուշագրավ է այն հանգամանքը, որ ՀՀ մշակույթի նախարարության կայքում որևէ հիշատակում չկա այս բեմադրության մոսկովյան ցուցադրության մասին: Հավանաբար, նախարարությունն էլ համակարծիք չէ Մազմանյանի հետ: Ավելին, այնտեղ էլ լավ գիտեն, որ «Մեղրն» իր գեղարվեստական-ռեժիսորական լուծումների անկատարությամբ չի կարող հանդիսանալ հայ ժամանակակից թատրոնի այն ձեռքբերումներից, որի մասնակցությունը նման փառատոնին համարվեր արդարացված: Մենք միշտ զերծ ենք մնացել այս բեմադրության մասին հրապարակավ կարծիք հայտնելուց, որովհետև դրանում կա ուշագրավ մտահղացում, որն այդպես էլ ռեժիսորական-թատերային լուծում չի ստացել: Ինչ-որ չափով ընկալելով Գուերայի գեղագիտության առանձնահատկությունները, բեմադրիչն, այնուհանդերձ, չափազանց հեռացել է նրանից` չունենալով նաև գլխավոր կերպարներից մեկի գոնե միջակին մոտ դերակատար: